Author: Jaroslav Juriga
Company: MŠSR

Správa zo zahraničnej pracovnej cesty

Meno a priezvisko: | Ing. Jaroslav Juriga
Pracovisko: | Ministerstvo školstva, vedy, výskumu a športu SR
Pracovné zaradenie: | Vedúci oddelenia európskych vzdelávacích politík a programov
Znalosť jazykov: | Aj, Nj
Štát: | Belgicko
Mesto: | Brusel
Dátum: | 13. – 14. 12. 2010
Prijímajúca organizácia: | Európska komisia, Cedefop, ETF
Účel cesty: | Seminár k problematike národných kvalifikačných rámcov
Spôsob financovania: | náklady hradí MŠVVŠ SR
Priebeh podujatia:

Seminár bol organizovaný v rámci rozvoja spolupráce medzi EÚ a Austráliou v oblasti celoživotného vzdelávania a mobility. Spolu s Európskou nadáciou pre odbornú prípravu a Európskym strediskom pre rozvoj odborného vzdelávania a prípravy bol zameraný na implementáciu Európskeho kvalifikačného rámca, resp. na zlepšenie koordinácie pri vytváraní národných kvalifikačných rámcov mimo krajín EÚ. Ide predovšetkým o spoluprácu s Karibským regionálnym rámcom, Juhoafrickým rámcom, iniciatívami v rámci ASEAN a rámcami z krajín amerického kontinentu a krajín Arabského polostrova.

Jednotlivé sekcie seminára sa zameriavali na posilnenie vzájomnej spolupráce a dôvery na medzinárodnej úrovni, prepojením regionálnych a nadnárodných kvalifikačných rámcov a komplexnými kvalifikačnými rámcami s dôrazom na posilnenie celoživotného vzdelávania ako celistvého celku vzdelávacích subsystémov v jednotlivých krajinách.

Prezentované skúsenosti s vytváraním kvalifikačných rámcov zo zahraničia sa vyznačujú silnou mierou zhody. Bez ohľadu na krajinu/kontinent, v ktorej je/bol vytváraný. Jednou z kľúčových výziev je komunikácia so zainteresovanými aktérmi. Nimi sú predovšetkým verejnosť, vzdelávacie inštitúcie a zamestnávateľské združenia. Tento faktor je tiež najčastejšie spomínaný ako kritický faktor úspešnej implementácie kvalifikačných rámcov. 

Ďalším poznatkom je dôležitosť určenia významu kvalifikačného rámca a s ním súvisiacich aj prínosov pre spoločnosť a trh práce. Ten je odvodený jednak od rozdielnych východiskových pozícií jednotlivých štátov, tak aj od potrieb, ktoré sú na kvalifikačný rámec kladené (prepojenie subsystémov vzdelávania, transparentnosť pre trh práce, zapracovanie štandardov kvality...). Najviac využívaným prínosom v prezentovaných kvalifikačných rámcoch je transparentnosť pre trh práce (lepšia zamestnateľnosť jednotlivca) a vytýčenie vzdelávacích ciest pre ďalšie vzdelávanie jednotlivca (zvyšovanie kvalifikácie).

Významnou pridanou hodnotou opisov jednotlivých kvalifikácií je aplikácia výsledkov vzdelávania (pozn.: definuje obsah vedomostí, zručností a kompetencií jednotlivca, ktoré dosiahne po ukončení určitého cyklu vzdelávania). Definovanie výsledkov vzdelávania napomáha tesnejšiemu prepojeniu s trhom práce. Pre vhodné zapracovanie požadovaných výsledkov vzdelávania je nutné vytvárať vzdelávacie a študijné programy na základe kvalifikačných štandardov.

Pre rozvoj celoživotného vzdelávania jednotlivca v spoločnosti je dôležité vytvárať prepojenia medzi jednotlivými subsystémami vzdelávania (všeobecné/školské, odborné, vysokoškolské, ďalšie). Znamená to nachádzať konkrétne vzdelávacie cesty medzi jednotlivými subsystémami, ktoré umožňujú pružné zvyšovanie kvalifikácie jednotlivca, vrátane zapracovania jednotných kvalitatívnych štandardov (ESG + EQAVET + národné štandardy kvality) do vzdelávacieho obsahu na jednotlivých úrovniach vzdelávania. 

Z pohľadu Európskeho kvalifikačného rámca – referenčného nástroja pre porovnávanie úrovní kvalifikácií v jednotlivých krajinách je dôležité si uvedomiť, že jeho úlohou nie je harmonizovať úrovne vzdelávania a kvalifikácií v jednotlivých krajinách, ale vniesť transparentnosť a čitateľnosť do systému porovnávania kvalifikácií. Preto je potrebné si uvedomiť, že klientom-odberateľom kvalifikačného rámca nie je jednotlivec, ale spoločnosť a trh práce, ktoré z neho profitujú.

Odporúčané opatrenia: 
Implementácia kvalifikačných rámcov je jedným z  riešení na prepojenie potrieb trhu práce a ponuky vzdelávacích inštitúcií. Rozvoj rámcov je kľúčom k vyššej transparentnosti vzdelávacích systémov, ich bližšej spolupráci na európskej i svetovej úrovni a významne posilňuje študijnú a pracovnú mobilitu. Je preto potrebné vyvinúť dostatočné úsilie o rozvoj kvalifikačného rámca v podmienkach SR v snahe prispieť k celoživotnému vzdelávaniu jednotlivca.

Prehľad prinesenej dokumentácie a miesto jej uloženia: 
Dokumentácia je uložená na SCV MŠVVŠ SR.

Prínos ZPC: 
Seminár poskytol priestor na cennú výmenu skúseností a príkladov dobrej praxe medzi krajinami z mimoeurópskeho priestoru. Viaceré problémy boli identifikované ako spoločné, na tieto je dôležité sa sústrediť prioritne. Významne totiž ovplyvňujú proces tvorby kvalifikačného rámca, prepojenie subsystémov vzdelávania a spoluprácu sociálnych partnerov v oblasti zvyšovania kvalifikácie jednotlivca v spoločnosti. 

Spôsob zverejnenia výsledkov ZPC, prenos získaných informácií: 
Správa zo ZPC bude zverejnená na internetovej stránke MŠVVŠ SR.

Súhlasím so zverejnením správy na internete.
Správu vypracoval: 	Jaroslav Juriga
Dátum:		21. 12. 2010
Správu schválil:        	Boris Sloboda